Harry en Meghan vir podsending, aktivisme vereerMeghan Markle en prins Harry tydens die die Robert F. Kennedy Menseregte-organisasie (RFKHR) se galafunksie in New York. (Foto: Angela Weiss/AFP) Prins Harry en Meghan Markle, die hertog en hertogin van Sussex, is vandeesweek in aanloop tot die uitreiking van hul langverwagte Netflix-dokumentêr met twee pryse vereer. Die egpaar het Woensdagaand die Ripple of Hope-toekenning van die Robert F. Kennedy Menseregte-organisasie (RFKHR) by ŉ galafunksie in New York ontvang vir hul welsynsorganisasie, die Archewell Foundation, se aktivistiese werk rakende rassegeregtigheid en geestesgesondheid. Die RFKHR fokus op kwessies soos rassegeregtigheid en geslagsgebaseerde geweld en deel dié jaarlikse eerbewys uit aan aktiviste, sake- en regeringsleiers, asook diegene wat in dié verband ŉ kenmerkende verskil in die vermaaklikheidsbedryf gemaak het. “Die egpaar het nog altyd uitgestaan ​​vir hul bereidwilligheid om te praat en die narratief oor rassegeregtigheid en geestesgesondheid oor die hele wêreld heen te verander,” het Kerry Kennedy, president van die RFKHR, tydens die spoggerige geleentheid gesê. Harry en Meghan het tydens dié seremonie ook aangekondig dat hulle hande met die organisasie vir ŉ nuwe toekenning, naamlik die Archewell Foundation-toekenning vir geslagsgelykheid in studentefilm, sal neem. Om in aanmerking hiervoor te kom moet studente-filmmakers aan die Speak Truth to Power-videokompetisie deelneem waarin hulle video’s van vroue wat menseregteverdedigers is, moet uitbeeld. Kerry Kennedy gifted Prince Harry and Meghan Markle a Harry Benson photograph of Princess Diana. ???????? pic.twitter.com/u9d9bfpJr3 — Robert F. Kennedy Archives (@rfkarchives) December 7, 2022 Die egpaar het in ŉ verklaring op hul welsynsorganisasie se webblad gesê dat hulle geëerd is om vanjaar die RFK Ripple of Hope-toekenning te ontvang en om saam met die Kennedy-familie te werk om ŉ nuwe toekenning van stapel te stuur. “Ons hoop vir hierdie toekenning is om ŉ nuwe generasie leierskap in die kunste te inspireer, waar diverse opkomende talent ŉ platform het om hul stemme te laat hoor en hul stories te vertel. Die waardes van RFKHR en Archewell is vervat in ons gedeelde geloof van moed bo vrees en liefde bo haat,” lui die verklaring. Die hertogin is Dinsdagaand ook met ŉ People’s Choice-toekenning vir haar opspraakwekkende podsendingreeks, Archetypes, vereer. Maroela Media het vroeër berig dat Archetypes woordspeling op haar en prins Harry se oudste kind, Archie, se naam is. Volgens die hertogin wou sy met dié reeks “die vroue-ervaring” en “die bokse waarin vroue al geslagte lank geplaas is”, ondersoek en ontrafel. ‘n Skermgreep uit die voorskou van Meghan Markle se podsendingreeks. (Foto: YouTube/Spotify) Bekende gaste, onder wie Serena Williams, Paris Hilton, Mariah Carey en selfs die Suid-Afrikaanse komediant, Trevor Noah, het by die hertogin in dié reeks aangesluit. Daar word ook beweer dat die stromingsreus die voormalige koninklike $20 miljoen (ongeveer R340 miljoen) vir dié inhoud, wat twee jaar geneem het om die lig te sien, betaal het. Die hertogin het luisteraars en aanhangers van dié podsending bedank en gesê dat sy die skeppingsproses geweldig geniet het. “Ek het dit geniet om diep in betekenisvolle gesprekke met my uiteenlopende en inspirerende gaste te delf, saam met hulle te lag en te leer terwyl elkeen van julle geluister het.” Dokkie se lokprente as “misleidend” gebrandmerk Aanhangers wag vandag ook in spanning vir die bekendstelling van die eerste drie episodes van die egpaar se dokumentêre reeks, Harry & Meghan. Die eerste volume (episodes 1 tot 3) sal Donderdag op Netflix beskikbaar wees, maar kykers sal tot 15 Desember moet wag vir die tweede volume (episodes 4 tot 6). ŉ Kort lusmaker én lokprent vir dié reeks is ook die afgelope week uitgereik. Albei het vinnig onder skerp kritiek gekom nadat kykers en kenners dit byna skoot vir skoot fyngekam het en beweer dat sekere beelde en foto’s misleidend gebruik word. Daar word beweer dat dié foto een van verskeie argieffoto’s is wat buite konteks gebruik word. (Foto: Skermgreep/Netflix) Die BBC het berig dat daar byvoorbeeld in een skoot ŉ foto van paparazzi gebruik word wat klaarblyklik by ŉ Harry Potter-fliek-première geneem is vyf jaar voordat die paartjie mekaar ontmoet het. ŉ Ander foto wat gebruik word om te illustreer hoe paparazzi die egpaar agtervolg, is moontlik geneem toe die voormalige model Katie Price verlede Desember by die Crawley-landdroshof aangekom het, aldus die Daily Mail. Kenners van die Telegraph beweer ook dat ŉ foto wat tydens die jaarlikse vaandelparade in 2019 geneem is, gedokter is om dit te laat lyk asof die egpaar by koninklike geleenthede uitgesluit word. Een skoot in die tweede lokprent wys ook hoe Harry, Meghan en hul seun, Archie, van bo af afgeneem is terwyl Harry oor die uitlek van koninklike stories in die media praat. This photograph used by @Netflix and Harry and Meghan to suggest intrusion by the press is a complete travesty. It was taken from a accredited pool at Archbishop Tutu’s residence in Cape Town. Only 3 people were in the accredited position. H & M agreed the position. I was there. pic.twitter.com/nvjznlloLF — Robert Jobson (@theroyaleditor) December 5, 2022 Robert Jobson, die koninklike redakteur van die Evening Standard, het op Twitter geskryf dat dié foto’s egter met toestemming tydens die egpaar se besoek aan aartsbiskop Desmond Tutu se woning in Kaapstad geneem is. Volgens Jobson, wat self daar was, is net drie geakkrediteerde fotograwe toegelaat om dié besoek vas te vang. Hy meen dié foto’s is nie ŉ voorbeeld van indringende media-aandag nie. Bronne: AFP, BBC, Daily Mail, Archewell.com, CBS News.